**ΟΔΗΓΙΕΣ ΓΙΑ ΤΗ ΣΥΝΘΕΣΗ ΤΗΣ ΠΕΡΙΛΗΨΗΣ**

* Η σύνθεση της περίληψης ακολουθεί μια αφαιρετική διαδικασία. Ωστόσο πρέπει να αποφεύγουμε την υπερβολική αφαίρεση και γενίκευση. Έτσι κάνοντας υπογραμμίσεις, επιλέγουμε με προσοχή τα ουσιαστικά και κύρια σημεία, που θα τα κρατήσουμε, για να τα αξιοποιήσουμε συμπεριλαμβάνοντάς τα στην περίληψη, ενώ παράλληλα προσέχουμε ποια στοιχεία θα παραλείψουμε.
* Η έκταση της περίληψης εξαρτάται από διάφορους παράγοντες: κυρίως από το αν το αρχικό κείμενο είναι μικρό ή μεγάλο, πυκνό ή χαλαρό, με καλή ή όχι οργάνωση και δομή κλπ.
* Η περίληψη έχει την προσωπική μας σφραγίδα, το δικό μας ύφος (όχι εκείνο του αρχικού κειμένου) και αποτελεί δική μας δημιουργία, τουλάχιστο από άποψη δομής.
* Ωστόσο ως προς το περιεχόμενο, δε διατυπώνονται σχόλια, ούτε θετικά ούτε αρνητικά, πάνω στα διάφορα σημεία του αρχικού κειμένου. Δε διατυπώνονται γενικά προσωπικές μας απόψεις. Γενικά η περίληψη δεν παρεκκλίνει από το περιεχόμενο του αρχικού κειμένου, δεν το αλλοιώνει και δεν το παραποιεί, ενώ αν χρειαστεί να χρησιμοποιήσουμε αυτολεξεί ολόκληρες μεγάλες φράσεις του κειμένου, τις κλείνουμε σε εισαγωγικά.
* Το κείμενο της περίληψης είναι πυκνό και πολύ προσεγμένο από άποψη δομής και έκφρασης: με αλληλουχία και συνοχή των νοημάτων, χωρίς κενά, επαναλήψεις, πλεονασμούς κλπ.

**ΔΕΙΓΜΑΤΙΚΗ ΕΦΑΡΜΟΓΗ ΠΕΡΙΛΗΨΗΣ**

**Α. Το κείμενο**

**Οι κίνδυνοι των παλιών εξερευνητών των πόλων**

 **Οι παλιοί εξερευνητές των Πόλων αντιμετώπισαν πολλούς κινδύνους και αρκετές φορές οι δυσκολίες που συναντούσαν ήταν αξεπέραστες.** (Συχνά μάλιστα δεν μπορούσαν ούτε να πλησιάσουν τις περιοχές που ήθελαν να εξερευνήσουν, γιατί τα πλοία τους ήταν αδύνατο να διασχίσουν τους πάγους και να προχωρήσουν. Μερικές φορές τσακίζονταν πάνω στα παγόβουνα και θάβονταν μέσα στο βασίλειο της παγωνιάς. Έναν άλλο κίνδυνο αποτελούσε το δριμύτατο πολικό κρύο, που φτάνει πολλούς βαθμούς κάτω από το μηδέν, καθώς και οι χιονοθύελλες που ξεσπούσαν και κάποιες φορές έθαβαν μέσα στο χιόνι τους καταυλισμούς. Αλλά και ο ατελείωτος πολικός χειμώνας δεν είναι κάτι εύκολο. Δεν αντέχονται έξι μήνες νύχτας μέσα στο κρύο, όσο και αν το βόρειο σέλας πάει να μαλακώσει το σκοτάδι. Όλες αυτές τις αντίξοες κλιματολογικές συνθήκες δεν μπορούσαν να τις αντιμετωπίσουν οι άνθρωποι αυτοί, που ο οργανισμός τους ήταν προσαρμοσμένος σε άλλα κλίματα, σε άλλους τόπους, σε άλλες συνθήκες ζωής. Έτσι δεν ήταν εύκολο γι’ αυτούς να συνηθίσουν να κοιμούνται ντυμένοι, μέσα σε καλύβες από πάγο, να αρκούνται στο χλωμό ήλιο, να διανύουν μεγάλες αποστάσεις με έλκηθρα.) ***Γι’ αυτό λοιπόν μερικοί από τους πρώτους εξερευνητές που κατάφεραν να φτάσουν ύστερα από τρομερούς κινδύνους, πέθαναν στη διάρκεια της διαμονής τους εκεί.***

**Β. Η διαδικασία για τη σύνθεση της περίληψης**

1. Πρώτα διαβάζω προσεκτικά το κείμενο, ώστε να έχω μια γενική ιδέα για το περιεχόμενό του. Έτσι καταλαβαίνω ότι στην αρχή τίθεται ένα θέμα, το οποίο στη συνέχεια επεξηγείται.

2. Σε μια δεύτερη και πιο προσεκτική ανάγνωση διακρίνω (τα κύρια συστατικά της παραγράφου), δηλαδή τη θεματική περίοδο και τις λεπτομέρειες. Με τη βοήθεια της θεματικής περιόδου επισημαίνω το νοηματικό κέντρο και από αυτό μπορώ να διατυπώσω ένα τίτλο: εδώ γίνεται λόγος για τις δυσκολίες των πρώτων εξερευνητών των Πόλων.

3. Στη συνέχεια υπογραμμίζω τις καίριες λέξεις και φράσεις (τις λέξεις – κλειδιά) του κειμένου .

4. Χρησιμοποιώντας τις υπογραμμισμένες λέξεις και φράσεις γράφω ανεξάρτητες μεταξύ τους, σύντομες και πυκνές προτάσεις (ή περιόδους), τις ακόλουθες :

* Οι παλιοί εξερευνητές των Πόλων αντιμετώπισαν πολλούς κινδύνους και δυσκολίες.
* Ήταν αδύνατο να διασχίσουν τους πάγους και τσακίζονταν στα παγόβουνα.
* Υπήρχε εκεί δριμύτατο πολικό κρύο και ξεσπούσαν χιονοθύελλες.
* Ο πολικός χειμώνας ήταν ατελείωτος και η νύχτα κρατούσε έξι μήνες.
* Κοιμούνταν σε καλύβες από πάγο.
* Μερικοί πέθαναν.

5. Τέλος συνθέτω σε ενιαίο, πυκνό και προσεγμένο κείμενο τις παραπάνω προτάσεις και περιόδους με τη σειρά τους συνδέοντάς τες μεταξύ τους με τις κατάλληλες λέξεις και φράσεις.

6. Κάνω αναφορά στον συγγραφέα.

**Γ. Η περίληψη του κειμένου**

αδύνατο πολλές φορές να διασχίσουν τους πάγους και τσακίζονταν στα παγόβουνα, ενώ υπήρχε εκεί δριμύτατο πολικό κρύο και ξεσπούσαν χιονοθύελλες. Εξάλλου, ο πολικός χειμώνας ήταν ατελείωτος και η νύχτα κρατούσε έξι μήνες. Και επιπλέον, κοιμούνταν σε καλύβες από πάγο και γενικά ζούσαν κάτω από πολύ αντίξοες καιρικές συνθήκες. Γι’ αυτούς τους λόγους μερικοί δεν άντεξαν στις κακουχίες και πέθαναν.

**ΠΟΙΕΣ ΕΙΝΑΙ ΟΙ ΣΥΝΔΕΤΙΚΕΣ ΛΕΞΕΙΣ:**

1. **Σύνδεσμοι**
2. **Λέξεις / εκφράσεις που δηλώνουν:**

|  |  |
| --- | --- |
| **Προσθήκη** | επίσης, ακόμα, επιπλέον, επιπρόσθετα, πρώτον… δεύτερον…. |
| **Αντίθεση** | αντίθετα, όμως, ωστόσο, εντούτοις, παρ’ όλα αυτά, αφενός… αφετέρου, από τη μια …. από την άλλη, μεν … δε  |
| **Συμπέρασμα**  | επομένως, συμπερασματικά, λοιπόν, άρα… |

**ΠΩΣ ΚΑΝΩ ΑΝΑΦΟΡΑ ΣΤΟ ΣΥΓΓΡΑΦΕΑ:**

**Με φράσεις όπως:**

Ο συγγραφέας λέει…

 υποστηρίζει ότι….

 επισημαίνει ότι…

 ισχυρίζεται ότι….

 διαπιστώνει ότι….

 **ή με φράσεις όπως:**

 Σύμφωνα με τον συγγραφέα…..

 Κατά την άποψη του συγγραφέα….

 **Στο τέλος μπορώ να γράψω:**

 Ο συγγραφέας κλείνει το κείμενο υποστηρίζοντας ότι…

 Ο συγγραφέας καταλήγει στο συμπέρασμα ότι…